Măsuri întreprinse în urma Rezoluției Parlamentului European conținând recomandări adresate Comisiei referitoare la crearea unui mecanism al UE pentru democrație, statul de drept și drepturile fundamentale, adoptată de către Comisie la 17 ianuarie 2017
1.	Rezoluția depusă în temeiul articolelor 46 și 52 din Regulamentul de procedură al Parlamentului European de către Comisia pentru libertăți civile, justiție și afaceri interne (LIBE), în urma avizului Comisiei pentru afaceri constituționale (AFCO)
2.	Numărul de referință PE: A8-0283/2016/P8_TA-PROV(2016)0409 
3.	Data adoptării rezoluției: 25 octombrie 2016
[bookmark: _GoBack]4.	Obiect: Mecanismul UE pentru democrație, statul de drept și drepturile fundamentale
5.	Scurtă analiză/evaluare a rezoluției și a solicitărilor formulate în aceasta:
În rezoluție, Comisia este invitată să prezinte, până în septembrie 2017, o propunere în vederea încheierii unui Pact al UE pentru democrație, statul de drept și drepturile fundamentale (DSF) sub forma unui acord interinstituțional, în temeiul articolului 295 din TFUE, urmând recomandările detaliate prezentate în anexă. De asemenea, rezoluția cuprinde, între altele, sugestii cu privire la eventuale modificări ale tratatului (de exemplu, revizuirea articolului 7 din TUE, eliminarea articolului 51 din Carta drepturilor fundamentale), precum și o cerere de aderare a Uniunii la Convenția europeană a drepturilor omului.
În anexa la rezoluție figurează un proiect de acord interinstituțional care oferă detalii cu privire la Pactul UE pentru DSF.
· Acesta cuprinde un raport european privind DSF cu recomandări specifice fiecărei țări
· și include un dialog interparlamentar anual pe marginea raportului privind DSF și un ciclu de politică privind DSF în cadrul instituțiilor Uniunii.
· Raportul anual privind DSF, inclusiv recomandările specifice fiecărei țări, este întocmit de Comisie pe baza unui proiect de raport elaborat de către un grup independent de experți.
· Grupul de experți este alcătuit din 38 de membri: câte un expert independent desemnat de parlamentul național al fiecărui stat membru (judecători calificați ai curții constituționale sau ai curții supreme care nu sunt în activitate) și alți zece experți desemnați de Parlamentul European, aleși dintr-o listă de experți nominalizați de mai multe organizații de pe o listă prestabilită. Comisia asigură secretariatul grupului de experți.
· În cazul în care în proiectele de recomandări specifice fiecărei țări elaborate de grupul de experți se concluzionează că există motive suficiente pentru a invoca articolul 7 alineatul (1) sau articolul 7 alineatul (2) din TUE cu privire la un anumit stat membru, Comisia, Consiliul și Parlamentul European trebuie fiecare să poarte fără întârziere discuții cu privire la acest lucru și să adopte o hotărâre motivată care este făcută publică. 
· Grupul de experți evaluează, de asemenea, respectarea democrației, a statului de drept și a drepturilor fundamentale de către Comisie, Parlamentul European și Consiliu.
6.	Răspunsul la solicitări și o privire de ansamblu asupra măsurilor pe care Comisia le-a luat sau intenționează să le ia:
Comisia îi este recunoscătoare Parlamentului European pentru că a adus în discuție chestiunea importantă pe care o reprezintă apărarea valorilor comune, a democrației, a statului de drept și a drepturilor fundamentale în cadrul UE. Comisia sprijină pe deplin obiectivul care stă la baza rezoluției, respectiv acela de a garanta respectarea și transpunerea în practică a valorilor și a normelor noastre comune. Cel mai important este să se identifice cele mai bune mijloace pentru atingerea acestui obiectiv.
Comisia a examinat cu atenție rezoluția și există elemente pe care Comisia le susține fără rezerve. Printre acestea se numără abordarea incluzivă față de toate părțile interesate, inclusiv față de instituțiile UE, statele membre și societatea civilă.
Comisia sprijină, de asemenea, ideea Parlamentului European de a institui un dialog interparlamentar între Parlamentul European și parlamentele naționale. Parlamentele naționale sunt implicate în multe dintre problemele legate de statul de drept la care am fost recent martori în unele state membre. Trebuie să ne străduim să ajungem la o înțelegere comună cu privire la cea mai bună modalitate de a ne apăra valorile comune, atât la nivel național, cât și la nivel european. Ca un prim pas în cadrul dialogului interparlamentar pe care Parlamentul European intenționează să îl instituie ar putea să fie abordate diversele opțiuni și mijloace care au fost propuse până în prezent pentru a se garanta faptul că valorile noastre comune sunt respectate și aplicate. Comisia este pregătită să contribuie la un astfel de dialog.
În ceea ce privește sugestiile din rezoluție referitoare la o posibilă modificare a tratatelor, Comisia nu le consideră realiste pe termen scurt sau mediu. Acest lucru este valabil în special pentru propunerea de eliminare a articolului 51 din Carta drepturilor fundamentale.
Comisia își menține pe deplin angajamentul față de aderarea Uniunii la Convenția europeană a drepturilor omului. Aderarea va contribui la consolidarea valorilor noastre comune, la îmbunătățirea eficacității legislației UE și la sporirea coerenței în ceea ce privește protecția drepturilor fundamentale în Europa. Cu toate acestea, avizul Curții de Justiție a Uniunii Europene a atras atenția asupra unor probleme juridice grave, unele relativ complexe din punct de vedere juridic și politic. Prin urmare, Comisia, în calitatea sa de negociator al UE, își continuă consultările cu comitetul special desemnat de Consiliu.
În acest stadiu, Comisia are îndoieli serioase cu privire la necesitatea și fezabilitatea unui raport anual și a unui ciclu de politică privind democrația, statul de drept și drepturile fundamentale, pregătite de un comitet de „experți”, precum și cu privire la necesitatea, fezabilitatea și valoarea adăugată a unui acord interinstituțional referitor la această chestiune. Unele elemente ale abordării propuse, de exemplu, rolul central atribuit unui grup de experți independenți, prevăzut în proiectul de pact, ridică probleme considerabile în materie de legalitate, legitimitate instituțională și responsabilitate. În plus, există, de asemenea, dificultăți de ordin practic și politic care ar putea îngreuna ajungerea la un acord cu privire la acest aspect între toate instituțiile implicate.
Comisia consideră că, mai întâi, ar trebui utilizate în mod optim instrumentele existente, evitându-se totodată duplicarea eforturilor. Dispunem de o serie de instrumente și părți implicate care oferă deja un set de mijloace complementare și eficace prin care pot fi promovate și apărate valorile noastre comune. Comisia va continua să recunoască valoarea acestor mijloace și să se bazeze pe ele.
Comisia a adoptat, în 2014, un cadru privind statul de drept pe care îl aplică, în prezent, în cazul Poloniei. Este o măsură care ilustrează fără nicio umbră de îndoială faptul că protejarea statului de drept este foarte importantă pentru Comisie. În această privință, Comisia îi este recunoscătoare Parlamentului pentru susținerea acordată în favoarea acestei abordări prin rezoluția sa din 14 septembrie. Comisia salută, de asemenea, dezbaterile în plen organizate pe această temă de către Parlamentul European.
De asemenea, Consiliul a instituit în 2014 un dialog privind statul de drept în cadrul căruia dezbate aspecte legate de statul de drept. La 15 noiembrie, Consiliul a evaluat dialogul și majoritatea statelor membre au subliniat că este important să se asigure continuarea și consolidarea dialogului prin organizarea unor dezbateri mai frecvente, care să fie mai orientate către obținerea de rezultate și mai bine structurate. S-a convenit, de asemenea, că dialogul privind statul de drept ar trebui să fie reevaluat până la sfârșitul anului 2019, pentru a lua în considerare posibilitatea de a transforma dialogul într-un exercițiu anual de evaluare inter pares.
Comisia sprijină ideea care stă la baza rezoluției, și anume aceea de a face mai accesibile și mai vizibile, inclusiv la nivel național, diferitele date și rapoarte existente. Există numeroși alți actori, inclusiv Consiliul Europei și Comisia de la Veneția, Agenția pentru Drepturi Fundamentale a UE și ONG-urile, care contribuie la monitorizarea statului de drept, a democrației și a drepturilor fundamentale în statele noastre membre.
Agenția pentru Drepturi Fundamentale a UE are un cuvânt de spus prin faptul că face ușor accesibilă o sinteză clară a informațiilor și a rapoartelor existente referitoare la statele membre sau la subiecte specifice, astfel cum se reflectă în documentul de programare al agenției pentru perioada 2017-2019.
Comisia consideră că este esențial să se continue susținerea statelor membre prin intermediul semestrului european în vederea îmbunătățirii eficacității sistemelor lor judiciare naționale și să se sprijine, prin fonduri UE și cu ajutorul tabloului de bord al UE privind justiția, reformele întreprinse de statele membre în domeniul justiției. Pe un plan mai general, statele membre ar trebui să fie încurajate să își amelioreze capacitatea de asigurare a respectării legii și de soluționare a căilor de atac.
Pentru ca drepturile înscrise în Cartă să poată fi exercitate efectiv, Comisia sprijină dezvoltarea de instrumente care să îmbunătățească accesul la informații al judecătorilor, al procurorilor și al practicienilor în domeniul dreptului, precum și al organizațiilor naționale din statele membre active în domeniul drepturilor omului.
De asemenea, Comisia acordă o importanță deosebită sporirii înțelegerii de către cetățeni a modului în care își pot valorifica drepturile fundamentale și a instanțelor cărora li se pot adresa pentru a asigura respectarea acestor drepturi.
Pentru ca drepturile fundamentale să poată fi exercitate pe deplin, Comisia va utiliza în mod optim programele existente pentru a sprijini organizațiile societății civile și organizațiile consacrate protecției drepturilor omului care desfășoară activități de informare cu privire la prevederile Cartei și se asigură că acestea sunt aplicate la nivel național. Cu toate acestea, Comisia remarcă faptul că, exceptând procedurile în materie civilă și penală, nu există niciun temei juridic pentru transpunerea normelor UE privind asistența juridică în procedurile inițiate în fața instanțelor din statele membre. În ceea ce privește procedurile în fața instanțelor UE, există deja mecanisme de asistență juridică prevăzute în regulamentul de procedură al Curții de Justiție și al Tribunalului.
Comisia consideră, de asemenea, că promovarea și garantarea participării democratice și a informării cu privire la dreptul de vot constituie aspecte importante. Prin urmare, Comisia va sprijini eforturile desfășurate împreună cu părțile interesate, inclusiv cu societatea civilă, de a pune la dispoziția cetățenilor Uniunii pârghiile prin care aceștia să își poată exercita pe deplin drepturile de cetățeni ai UE. Aceste drepturi, inclusiv dreptul de a vota și de a candida la alegerile europene și locale în orice stat membru al UE, în aceleași condiții ca și resortisanții statului membru respectiv, stau la baza democrației la nivelul Uniunii și sunt o expresie a valorilor democratice pe care le împărtășim.
Comisia evaluează în mod constant modul în care instrumentele existente pot fi cel mai bine folosite pentru a promova și a apăra statul de drept, democrația și drepturile fundamentale și este pregătită să continue dialogul cu Parlamentul European în acest sens.

